ગાંધીજીએ પણ આ જવાબ નહીં કલ્પ્યો હોય. ‘એક વર્ષમાં સ્વરાજ’ શબ્દોએ જાણે કે મંત્રશક્તિ પ્રાપ્ત કરી હતી ને તેણે લોકમાનસ ઉપર જે અજબ ભૂરકી નાખી હતી તેનું આ ઉદાહરણ હતું. ગાંધીજીએ વાતને બહેલાવી. મારી બહેનના કાન માટે માસીબાએ કયા કયા ઉપચાર કર્યા હતા તેની ઝીણી ઝીણી વિગતો તેમણે પૂછી. પહેલાં વલસાડના મિશન દવાખાનામાં, પછી મુંબઇ, એમ જે જુદી જુદી જગ્યાએ ઉપચાર થયા હતા. તેની કડીબદ્ધ વિગતો એકઠી કરી એમાં જે રૂપિયા ખર્ચાયા હતા તેની માસીબાને મોંએ જ વાત કહેવડાવી. ગાંધીજીએ હસતાં હસતાં કહ્યું: ‘ડોક્ટરોને ખોબા ભરીને રૂપિયા આપ્યા ને મને તો તમે સવા રૂપિયો ને નાળિયેરમાં જ પતાવી દીધો !’